চলে গেলেন শাস্ত্রীয় সঙ্গীত শিল্পী কিশোরী আমনকর৷ সোমবার রাতে মুম্বইয়ে নিজের বাড়িতে ঘুমের মধ্যেই মারা যান তিনি৷ মৃত্যুকালে তাঁর বয়স হয়েছিল ৮৪ বছর৷ কিশোরীর মৃত্যুতে শোকপ্রকাশ করেছেন প্রধানমন্ত্রী নরেন্দ্র মোদী, মহারাষ্ট্রের মুখ্যমন্ত্রী দেবেন্দ্র ফড়ণবীশ এবং রাজ্যপাল সি বিদ্যাসাগর রাও। জন্ম ১৯৩২ সালের ১০ এপ্রিল৷ জয়পুর-আত্রাউলি ঘরানার গায়িকা ছিলেন কিশোরী। তাঁর মা মোগুবাই কুর্দিকরও ধ্রুপদী সঙ্গীত গায়িকা ছিলেন৷ মায়ের কাছেই ছোটবেলায় সঙ্গীতের তালিম৷  সঙ্গীতমুখর পরিবারে জন্ম হওয়ায় ছোট থেকেই গানের বিষয়ে তাঁর আগ্রহ ছিল। পরে অবশ্য গায়কীতে নিজস্ব স্টাইল গড়ে তোলেন তিনি। তাঁর গায়কীতে অন্য ঘরানার  প্রভাবও দেখা যায়৷ খেয়ালের পাশাপাশি  ঠুমরি, ভজন, আধ্যাত্মিক সঙ্গীতেও তাঁর যশ ছিল৷